P. Farkas, poslanec: (2006-04-20):
Gestorskému výboru výbory Národnej rady predložili správy o výsledkoch prerokovania návrhu štátneho záverečného účtu Slovenskej republiky za rok 2005 a jeho kapitol. Výbor pre financie, rozpočet a menu potom vypracoval na základe týchto stanovísk a uznesení spoločnú správu výborov. Výsledky rokovaní. K návrhu štátneho záverečného účtu Slovenskej republiky za rok 2005 v súlade s rozhodnutím podpredsedu Národnej rady prijali uznesenia nasledovné výbory, ktoré sú vymenované na strane č. 2. Pod bodom I sú uvedené výbory, ktoré prerokovali a zobrali na vedomie návrh. Pod bodom II na tej istej strane č. 2 sú uvedené výbory, ktoré prerokovali a vzali na vedomie návrh a vyčíslili aj príjmy, výdavky a schodok štátneho záverečného účtu Slovenskej republiky za rok 2005. Na strane č. 3 pod bodom III sú uvedené výbory, ktoré súhlasili s návrhom. Pod bodom IV je uvedená poznámka, že výbor pre životné prostredie a ochranu prírody zobral na vedomie návrh a odporučil Národnej rade uvedený návrh schváliť. Pod bodom V je uvedené, že výbor pre verejnú správu neprerokoval návrh, nakoľko výbor nebol uznášaniaschopný. Poznámka VI. Výbor pre sociálne veci a bývanie prerokoval návrh, ale neprijal platné uznesenie. Ďalej, výbor pre obranu a bezpečnosť prerokoval návrh, ale neprijal platné uznesenie. Osobitný kontrolný výbor na kontrolu činnosti Slovenskej informačnej služby prerokoval len časť návrhu, ktorá sa dotýka kapitoly Slovenskej informačnej služby. Poznámka pod bodom IX. Osobitný kontrolný výbor na kontrolu činnosti Národného bezpečnostného úradu prerokoval len z návrhu časť, ktorá sa dotýka kapitoly Národného bezpečnostného úradu. Bod B. je k návrhom kapitol štátneho záverečného účtu Slovenskej republiky za rok 2005. Pod bodom I sú uvedené jednotlivé kapitoly, ktoré boli prerokované v rámci návrhu, od čísla 1 až po číslo 30. Poznámka pod bodom II. Výbor pre ľudské práva, národnosti a postavenie žien prerokoval kapitoly návrhu štátneho záverečného účtu Slovenskej republiky za rok 2005 z hľadiska primeranosti výdavkov na riešenie problematiky ľudských práv a národností Úradu vlády a Všeobecnej pokladničnej správy, resp. Ministerstva kultúry Slovenskej republiky. Potom pod bodom III je poznámka vzťahujúca sa na uznesenie ku kapitole ministerstva dopravy, pôšt a telekomunikácií. Výbor pre ľudské práva a národnosti zároveň požiadal A. predložiť časovú, vecnú aj finančnú analýzu nečerpania a následného neprestavania kumulovaných prostriedkov z rozpočtu Európskej únie a zo štátneho rozpočtu na rok 2005 v rozsahu cirka 8,5 mld. Sk, B. predložiť časový, vecný a finančný harmonogram čerpania, preinvestovania uvedených prostriedkov v nasledujúcom období. Pod bodom IV sú uvedené jednotlivé kapitoly, ku ktorým neboli prijaté uznesenia. Pod bodom C. je poznámka k schváleniu spoločnej správy. Gestorský výbor svojím uznesením č. 824 schválil spoločnú správu výborov a odporučil aj plénu Národnej rady schváliť a zobrať na vedomie štátny záverečný účet Slovenskej republiky za rok 2005. Súčasťou tejto spoločnej správy, samozrejme, je aj návrh uznesenia Národnej rady Slovenskej republiky, v ktorom sú tri body, A. berieme na vedomie štátny záverečný účet Slovenskej republiky za rok 2005, B. vyčíslime príjmy, výdavky a schodok štátneho záverečného účtu Slovenskej republiky za rok 2005, C. navrhujeme spôsob úhrady tohto schodku. Ďakujem vám pekne za pozornosť.